Xenofobie, `n siekte van ons tyd | SkalkSkryf
« Skotse humor
Volmaan – 26 Junie 2010 »
Xenofobie, `n siekte van ons tyd
Junie 24, 2010 deur Louwie
Fobie, `n onnatuurlike, irrasionele vrees vir iets. Van die Griekse wortel obos (phobia).
Simptome: Hartkloppings, aamborstigheid, sweet uitslag, behoefte om te vlug, duiseligheid, pyne in die bors, maagkrampe, hoofpyn, lamheid.
Xenofobie, onnatuurlike vrees vir vreemdelinge. Grieks: xenos (vreemdeling) + obos (fobie).
Sterk gerugte doen die rondte dat vreemdelinge weer uitgemoor gaan word sodra die WBS-manie oorgewaai het en FIFA die land verlaat het.
Die slim mense skryf die moord op buitelanders toe aan Xenofobie. Met ander woorde, swart Suid-afrikaners het `n onnatuurlike vrees vir swart Afrikane uit lande noord van ons. En omdat hulle bang is vir die vreemdelinge, maak hulle hulle dood.
Die redenasie klink nie vir my logies nie. Iewers verstaan ek die hele fobie-sindroom nie mooi nie, of iemand is besig om, vir een of ander duister rede, iets aan fobies toe te dig wat nie bestaan nie.
Ek het nog nooit gesien dat iemand sy haelgeweer gryp en links en regs op sy buurman se hoenders losbrand omdat hy bang is vir hulle nie (Alektorophobie). Nog minder gryp Piet na sy kleinbyltjie en kap tieners se koppe af omdat hy hulle vrees nie (Ephebiphobia).
As jy bang is vir bye (Apiphobia) dan bly jy weg van hulle af, jy gaan skop nie die korwe om nie, en met Arachniphobia raak jou spoeg taai, jou bene gee pad onder jou, jou tong klou aan jou verhemelte vas en jy kan floutes kry net deur aan die harige gedrogte te dink. Niemand, maar niemand wat `n fobie oor spinnekoppe het storm in ou geboue in en val die spinnekoppe met sy kaal hande aan nie.
Vir een of ander rede word die werklike oorsaak van die aanvalle op vreemdelinge hier by ons verdoesel of versuiker, die woord haat word vervang met die woord vrees en op `n manier word die wrede aanvalle en moord op onskuldige mense gerasionaliseer, byna geregverdig. Die vraag is, waarom? Ek vermoed dit is hoofsaaklik witmense wat verkies om die term fobie te gebruik. Is dit dalk omdat ons aan Negrophobia ly? Ons wil nie aanstoot gee nie want ons kan as rassiste uitgeskel word, of erger, ons kan deur dieselfde swart mense vermoor word. In kort, ons is bang, ons vrees swart mense.
Was Hittler bloot maar `n Judaeophobic, (en sy dade dus soort van verskoonbaar weens sy sielkundige afwykingkie?) of was hy `n bose mens wat Jode gehaat het met `n passie? Gaan ons een van die dae hoor Albophobia is die rede waarom witmense hier so wreed uitgemoor en verkrag word?
`n Onnatuurlike, irrasionele vrees laat jou vlug, nie aanval nie. `n Irrasionele vrees verlam jou, immobiliseer jou as jy onverhoeds met die voorwerp van jou vrees gekonfronteer word, dit laat jou nie aanval nie.
Maar irrasionele haat dryf jou tot aksie, laat jou na jou geweer of panga gryp, laat jou fyn beplan voor jy tot die aanval oorgaan. Haat ken geen vrees nie.
Dit is tyd dat ons die probleem by die naam noem; Xenos misos, vreemdeling haat. Dit is nie Xenos fovos nie, (vrees vir vreemdelinge nie) dit is naakte haat en dit moet gestop word.
Posted in Louwie | Tagged vreemdelinghaat, Xenophobia | 6 Kommentaar
op Junie 25, 2010 at 5:11 vm ekisanna
Te vroeg gelees om helder te dink, maar ek kom weer later lees, want hier skryf jy oor iets wat my ook al baie verwonder het.
op Junie 25, 2010 at 8:49 vm alleman
Ja, dit is nie 'n fobie nie, ek dink dis 'n haat wat deur nasionaliste in die ANC aangevuur word.
op Junie 25, 2010 at 11:06 vm anne-marie
Ek dink ook nie die haat hou by vreemdelinge op nie. Dis hartseer.
op Junie 25, 2010 at 8:29 nm Joh
'n Skerp ontleding vannie saak. Wie ookal die term zenofobie die eerste keer in hierie konteks gebruik het het verseker die saak in die verkeerde lig gestel. Die vraag is dan of dit onbewustelike gedoen was (soos jy aandui dat dit moontlik agv negrofobia kon wees), en of dit bewustelik gedoen was en suiwer polities gegrond was. Siende dat (ANC) politiek so als-oorheersend geword het sou ek sê laasgenoemde is die mees waarskynlikste antwoord.
Tog so tussen die lyne van al die berigte innie media oor die verskynsel word daar redelik gereeld melding gemaak daarvan dat die sogenaamde zenofobiërs gemotiveer word deur die siening dat die vreendelinge die plaaslike mense se werksmoontlikhede afvat en dat hulle deur hulle besighede (soos minimale negosie winkels? ) die plaaslike mense uitbuit en van moontlikhede ontneem. Dus is dit wel, soos jy sê, eerder haat wat die geweld teweeg bring en nie vrees nie.
Die huidige politiese magte is besig om 'n onmenslike kultuur tot stand te bring. Die feit dat Malema se "kill the Boer", en die algemene neiging om moord te pleeg net om 'n selfoon te steel as normatief aanvaar word, is bewys hiervan. Gesien teen so 'n agtergrond is dit polities korrek om die "haat" element te verdoesel agter 'n masker van vrees.
Klink dit nou vir my so baie net soos die apartheid manier – die ANC wat in dieselle slaggat trap. Of miskien is dit net eenvoudig 'n natuurlike metodiek vannie politiek.
op Junie 28, 2010 at 9:53 vm demoerin
Is dit nie maar deur die eeue een van die maklikste maniere om jou eie sin te kry nie… versprei stories oor ander, blaas die haat soos 'n vuur aan, en terwyl ek veilig terugsit, gaan julle mekaar uitmoor.
En dit gebeur nie net in oorlog, dink WWII (Hitler en die Jode) of midde ooste (Nou nog vermiste wapens van massamoord) nie, dink bietjie ook op persoonlike vlak… ek like nie vir X nie, maar my beste vriend Y like wel vir X…. hoe beskerm ek my vriendskap, en vertel aan Y 'n lelike leuen oor X.
Dis sad, hartseer gebore uit gretigheid, en afguns en talle ander dinge.
op Junie 29, 2010 at 8:20 nm Louwie
Mens moet onthou dat daar wel `n ding soos xenofobie bestaan. Dit is die ouens wat hulleself nou vir die duur van die sokker toernooi in hulle huise toesluit omdat hulle bang is hulle loop iemand op straat raak wat `n vreemde taal praat en `n vreemde land se vlag by hom dra. Dit is ware xenofobie. Die "slagoffer" kan nie sy irrasionele vrees verklaar nie en hy kan ook niks aan sy toestand doen nie. Dit vat jare van terapeutiese desensitering om hom/haar van die toestand te genees.
Die misbruik van die term xenofobie in Afrika se geval is doelbewus. Haat word doelbewus verdoesel as irrasionele vrees. Dit word dus voorgehou as dat die wat moord pleeg aan `n siektetoestand ly, hulle kan dit nie help dat hulle moor nie. Die skuldige, die moordenaar, word nou die bejammerenswaardige slagoffer.
Haat is `n emosie en van enige redelike mens word dit verwag dat jy jou emosies sal kan beheer. Indien jy dit nie kan doen nie, dan word jy verantwoordelik gehou vir die dade soos aanranding, laster en moord wat voortspruit uit jou onbeheersde emosies.
Vir die ANC en ander despote is dit voordelig om hulle eie mense as die slagoffers voor te hou, dit koop stemme, dit versterk solidariteit. Dit nadat jy self doelbewus vreemdelinge in hulle honderde duisende oor die grens laat stroom het.